Lovdata

Stiftelsen Lovdata er en norsk allmennyttig stiftelse som har som formål å opprette, vedlikeholde og drive systemer for rettslig informasjon.Stiftelsesregisteret: Lovdatas vedtekter  Driften skal være selvfinansierende. Lovdata ble opprettet i 1981 av Justisdepartementet og stiftelsen Lovsamlingsfondet ved Det juridiske fakultet ved Universitetet i Oslo.Morten Daae: Lovdata. historie, lov- og forskriftssystem (1991, Complex 7/91, TANO) vedlegg nr. 1: Avtale om opprettelse av stiftelsen Lovdata (6. april 1981)

Lovdata tilbyr på sitt nettsted flere viktige og sentrale rettskilder gratis. Informasjonen omfatter gjeldende lover og forskrifter – samt nye avgjørelser fra Høyesterett, lagmannsrettene og tingrettene og sammendrag på norsk av dommer fra Menneskerettighetsdomstolen i Strasbourg.

Lovdata tilbyr videre en betalingstjeneste med avanserte søke- og fremfinningsmuligheter spesielt tilpasset profesjonelle brukere. Dette systemet er webbasert og omfatter regelverk, rettsavgjørelser, uttalelser, vedtak, forarbeider og juridisk litteratur foruten EØS-/EU-rettskilder. Lovdata arrangerer kurs i bruk av betalingstjenesten – både i Oslo og flere andre byer i Norge.

Lovdata utgir Norsk Lovtidend etter oppdrag fra Justisdepartementet. Den offisielle kunngjøringen av norske lover og forskrifter i Norsk Lovtidend foregår løpende på Lovdatas nettsted. I tillegg vedlikeholder Lovdata konsoliderte (ajourførte) versjoner av alle lover og forskrifter, det vil si versjoner hvor endringene er innarbeidet i hovedversjonen av loven/forskriften etter hvert som det vedtas endringer.

Lovdata utgir tidsskriftene Lov&Data og EuroRett. Lov&Data inneholder i hovedsak rettsinformatiske nyheter fra de nordiske landene og bringer også referater av nye rettsavgjørelser. EuroRett gir et bilde av hva som skjer innenfor EU-retten. Viktige avgjørelser fra Den europeiske unions domstol og EFTA-domstolen refereres, samt norske rettsavgjørelser med tilknytning til EØS.

Odd Storm-Paulsen overtok 1. september 2010 som ny administrerende direktør etter Trygve Harvold, som hadde sittet i stillingen siden starten i 1981. Harvold fortsatte som spesialrådgiver i Lovdata, en stilling han satt i inntil han gikk av med pensjon fra 1. mai 2022.

Fem sentrale institusjoner innen rettslivet i Norge har anledning til å oppnevne hvert sitt medlem til Lovdatas styre. Styrelederen utpekes av Justis- og beredskapsdepartementet. Styret består per januar 2025 av professor Vibeke Blaker Strand (styreleder), Det juridiske fakultet ved Universitetet i Oslo; seniorrådgiver Nils-Ola Widme, Abelia (styrets nestleder); avdelingsleder Njål Høstmælingen, Stortinget; ekspedisjonssjef Ketil Moen, Justis- og beredskapsdepartementet; tingrettsdommer Anne-Lene Aavangen Hødnebø, Den Norske Dommerforening, advokat Kristin Nyhus Halvorsen, Den Norske Advokatforening, redaktør Europalov Randi Bjørhei, representant for de ansatte og utvikler Einar Helland Berger, representant for de ansatte.

Lovdata ble tildelt Rettssikkerhetsprisen 2016 «for sitt arbeid med å styrke rettssikkerhet og likhet for loven, sitt samfunnsviktige bidrag til økt forståelse for og innsikt i lov- og regelverket, og ved formidling av kunnskap om rettsregler.»Juristforbundet.no , nyhetsartikkel 31. august 2016.

I 2018 gikk Lovdata til søksmål mot Håkon Wium Lie og Fredrik Ljone for å ha tatt innhold som Lovdata har rettighetene til og lagt det ut på nettstedet rettspraksis.no. I 2019 ga Høyesterett Lovdata medhold.

 Referanser 

 Eksterne lenker 


Kategori:Rettsvitenskap i Norge
Kategori:Norske stiftelser
Kategori:Organisasjoner etablert i 1981
Kategori:Juridiske nettsteder